Drie keer meer plaasaanvalle in dié provinsie(Argieffoto: pixabay) Die aantal plaasaanvalle in die Oos-Kaap het die afgelope vier jaar drievoudig gestyg. Dié provinsie is een van twee in Suid-Afrika met die hoogste plaasmoordsyfer en gaan boonop gebuk onder veediefstal. Bobby Stevenson, die DA se woordvoerder vir veiligheid en sekuriteit in die Oos-Kaap, het Woensdag in ŉ verklaring na die jongste statistieke verwys wat deur die provinsiale LUR vir veiligheid, Weziwe Tikana-Gxothiwe, in antwoord op parlementêre vrae verskaf is. Luidens dié statistieke het daar 74 plaasaanvalle in die Oos-Kaap gedurende die boekjaar 2019-’20 plaasgevind. Dít is ŉ skerp toename vergeleke met die 26 plaasaanvalle wat tydens die 2016-’17-boekjaar plaasgevind het, het Stevenson uitgewys. Luidens die statistieke is daar 34 plaasaanvalle in 2017-’18 en 48 plaasaanvalle in 2018-’19 in die Oos-Kaap aangemeld. Volgens Stevenson het 14 van die 74 plaasaanvalle wat in die afgelope boekjaar in die Oos-Kaap aangemeld is, in die omgewing van Addo plaasgevind. Dié omgewing is dus blykbaar ŉ brandpunt vir plaasaanvalle in die provinsie. Die nasionale misdaadstatistieke wat verlede maand bekend gemaak is, toon dat die Oos-Kaap en die Vrystaat die hoogste plaasmoordsyfer in Suid-Afrika het – 12 plaasmoorde is in albei provinsies in die afgelope boekjaar aangemeld. Stevenson het ook daarop gewys dat veediefstal in die Oos-Kaap gedurende die algehele landwye afsondering toegeneem het. Altesaam 5 636 stuks vee met ŉ beraamde waarde van R17,9 miljoen is tussen Mei en Julie vanjaar in dié provinsie gesteel. Stevenson het nou die LUR uitgedaag om ŉ dringende virtuele landelike veiligheidsberaad in die provinsie te reël, waar raad en hulp van ŉ wye verskeidenheid kundiges verkry kan word. “ŉ Aanval op die boeregemeenskap is ŉ aanval op die provinsie se voedselsekerheid en werkgeleenthede. Daarbenewens is dit ŉ aanval op die sielkundige welstand van alle plattelandse gemeenskappe wat hierdeur gedwing word om in vrees te leef.”